מספר פנימי: 2087967

הכנסת העשרים ושלוש

**יוזמים: חברי הכנסת** **משה גפני**  
 **יעקב אשר**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/1273/23

הצעת חוק לתיקון פקודת בריאות העם (הוספת מגנזיום למי השתייה), התש"ף–2020

|  |  |  |
| --- | --- | --- |
| תיקון סעיף 52ב |  | בפקודת בריאות העם, 1940[[1]](#footnote-2), בסעיף 52ב(א)(1), בסופו יבוא "ובלבד שמי השתייה יכילו מגנזיום שהושב למים באופן מלאכותי בהתאם לתקן שיקבע שר הבריאות." |

דברי הסבר

משק המים בישראל נמצא בעיצומה של מהפכה שבשיאה יסופקו כ-60% מתצרוכת המים בישראל באמצעות התפלה. המים אשר יסופקו באמצעות מערכת ההתפלה הם נטולי מגנזיום, אשר חיוני לבריאות האדם. כיום מוערך ריכוז המגנזיום במי השתייה בכ-25 מ"ג לליטר. היעדר מגנזיום במים, עלול לגרום לעלייה בתחלואת הציבור הרחב, לרבות תחלואת הלב, כלי דם, כליות ולחץ דם גבוה, ובעקבות זאת, אובדן ימי עבודה רבים והפסד כלכלי גדול למשק הישראלי.

יכולת הספיגה של המגנזיום בגוף ממי שתייה טובה יותר מאשר ספיגה ממזון או תוספי מזון. ניתן למצוא בבתי המרקחת תוספי מזון עשירים במגנזיום אך עלותם גבוהה ועל כן הם אינם זמינים לאוכלוסייה החלשה; גם העברת אוכלוסייה שלמה לדיאטה עשירה בעלים ירוקים, אגוזים ושקדים היא קשה עד בלתי אפשרית. ברור שמקור המגנזיום הזמין והזול ביותר לאוכלוסייה בישראל הוא מי השתייה וכי לא ניתן לצפות מהציבור לשנות הרגלי תזונה או רכישת תוספי מזון.

כמו כן, אספקת מי השתייה מותפלים נטולי מגנזיום לחקלאים תגרום למחסור במגנזיום בגידולים, אשר יטופל באמצעות דישון, דבר שייקר את עלות הגידול, וישפיע בסופו של דבר על מחיר התוצרת החקלאית לצרכן. כיום קיימת הטכנולוגיה הדרושה להשבת מגנזיום למים המותפלים.

מוצע בזאת לחייב השבת מגנזיום למים המותפלים ולהסמיך את שר הבריאות לקבוע את התקן להשבת המגנזיום למים המותפלים באופן שבריאות הציבור והחקלאות לא ייפגעו.

הצעות חוק זהות הונחו על שולחן הכנסת השמונה-עשרה על ידי חבר הכנסת אורי אריאל וקבוצת חברי הכנסת (פ/4216/18) ועל ידי חבר הכנסת אורי מקלב וקבוצת חברי הכנסת (פ/4298/18), על שולחן הכנסת התשע-עשרה על ידי חבר הכנסת אורי מקלב וקבוצת חברי הכנסת (פ/1692/19), על שולחן הכנסת העשרים על ידי חברי הכנסת אורי מקלב ומשה גפני (פ/883/20) ועל שולחן הכנסת העשרים ושתיים על ידי חבר הכנסת אורי מקלב וקבוצת חברי הכנסת (פ/830/22).

---------------------------------

הוגשה ליו"ר הכנסת והסגנים

והונחה על שולחן הכנסת ביום

ל' בסיוון התש"ף – 22.6.20

1. ע"ר 1940, תוס' 1, עמ' (ע) 191, (א) 239. [↑](#footnote-ref-2)